b'\n_START_ARTICLE_\nIvan Fjodorovi\xc4\x8d Paskevi\xc4\x8d\n_START_SECTION_\n\xc5\xbdivljenje\n_START_PARAGRAPH_\nRodil se je bogatemu zemljeposestniku. Leta 1800, po kon\xc4\x8dani \xc5\xa1oli, je postal osebni pa\xc5\xbe carja Pavla I., nakar je bil povi\xc5\xa1an v poro\xc4\x8dnika Preobra\xc5\xbeenskega polka. Sodeloval je v rusko-tur\xc5\xa1ki vojni (1806-12) kot adjutant vrhovnih poveljnikov, a je sodeloval tudi v bojih, tako da je bil povi\xc5\xa1an v polkovnika. Novembra 1810 je bil povi\xc5\xa1an \xc5\xa1e v generalmajorja in postal poveljnik 26. pehotne divizije, s katero je sodeloval v veliki patriotski vojni._NEWLINE_Leta 1813 je bil povi\xc5\xa1an v generalporo\xc4\x8dnika in januarja 1814 je postal poveljnik 2. grenadirske divizije, s katero se je bojeval proti Francozom. V letih 1817-1819 je spremljal velikega princa Mihaila Pavlovi\xc4\x8da na potovanju po Evropi. Ko se je vrnil v Rusijo, je postal poveljnik Gardne pehotne divizije. Februarja 1826 je postal generaladjutant in poveljnik 1. pehotnega korpusa._NEWLINE_Leta 1826 se je bojeval na Kavkazu proti Perzijcem; med bitko pri Elizavetpolu je tako s 7.000 vojaki premagal 35.000 Perzijcev. Zaradi uspehov med vojno je prejel ve\xc4\x8d odlikovanj, denarnih nagrad in bil povzdignjen v grofa z nazivom Erivanski. Med rusko-tur\xc5\xa1ko vojno 1828-29 je ponovno prevzel poveljstvo vojske in vodil ofenzivno vojno, s katero je popolnoma premagal Turke. Zaradi zaslug je bil povi\xc5\xa1an v generalfeldmar\xc5\xa1ala._NEWLINE_Leta 1831 je sodeloval v bojih proti Poljakom; tako je 26. avgusta zavzel Var\xc5\xa1avo. Za nagrado ga je Nikolaj I. Ruski povzdignil v svetlega princa Var\xc5\xa1avskega in imenoval za namestnika Kraljevine Poljske. Leta 1849 je sodeloval v zatrtju mad\xc5\xbearskega upora proti Avstrijcem._NEWLINE_Aprila 1854 je bil imenoval za poveljnika ju\xc5\xbene meje Ruskega imperija, za poveljnika Donavske armade._NEWLINE_Umrl je 20. januarja 1856. V svoji oporoki je zapustil 50.000 srebrnih rubljev, s katerim se je po njegovih navodilih ustanovil fond, iz katerega so letno vzdr\xc5\xbeevali 200 voja\xc5\xa1kih invalidov.'